CELEX: 32014D0302
Language: el
Date: 2014-05-27 00:00:00
Title: 2014/302/ΕΕ: Εκτελεστική απόφαση της Επιτροπής, της 27ης Μαΐου 2014 , για την τροποποίηση της απόφασης 2011/166/ΕΕ σχετικά με την ίδρυση της ΚΕΕΥ-SHARE

28.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 159/52
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Μαΐου 2014
   για την τροποποίηση της απόφασης 2011/166/ΕΕ σχετικά με την ίδρυση της ΚΕΕΥ-SHARE
   
      (2014/302/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 11 παράγραφος 1,
   Εκτιμώντας τα ακόλουθα:
   
               (1)
            
            
               Με την απόφαση 2011/166/ΕΕ της Επιτροπής (2) ιδρύθηκε η Στατιστική Έρευνα για την Υγεία, τη Γήρανση και τη Συνταξιοδότηση στην Ευρώπη ως κοινοπραξία ευρωπαϊκής ερευνητικής υποδομής (ΚΕΕΥ-SHARE).
            
         
               (2)
            
            
               Στο καταστατικό της ΚΕΕΥ-SHARE, που προσαρτάται στην απόφαση 2011/166/ΕΕ, προβλέπεται η μεταφορά της καταστατικής έδρας από τις Κάτω Χώρες στη Γερμανία, αμέσως μετά την κατάθεση, από τις γερμανικές αρχές, της απαραίτητης δήλωσης βάσει του άρθρου 5 παράγραφος 1 στοιχείο δ) του κανονισμού (ΕΚ) αριθ. 723/2009.
            
         
               (3)
            
            
               Στις 21 Σεπτεμβρίου 2013, κατόπιν της δήλωσης που κατέθεσε η Γερμανία, η ΚΕΕΥ-SHARE υπέβαλε στην Επιτροπή πρόταση τροποποίησης του καταστατικού της, σύμφωνα με το άρθρο 11 παράγραφος 1 του κανονισμού (ΕΚ) αριθ. 723/2009.
            
         
               (4)
            
            
               Έχουν τεθεί σε ισχύ διάφορες τροποποιήσεις, σύμφωνα με το άρθρο 11 παράγραφος 4 του κανονισμού (ΕΚ) αριθ. 723/2009, μεταξύ των οποίων η τροποποίηση με την οποία λαμβάνεται υπόψη η μεταφορά της καταστατικής έδρας στη Γερμανία.
            
         
               (5)
            
            
               Για άλλες τροποποιήσεις, που ορίζουν την κυριότητα και τη διάδοση των δεδομένων της ΚΕΕΥ-SHARE και επιφέρουν μεταβολές στις φοροαπαλλαγές, λόγω της μεταφοράς της έδρας στη Γερμανία, απαιτείται η έγκριση της Επιτροπής.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το καταστατικό της ΚΕΕΥ-SHARE, που προσαρτάται στην απόφαση 2011/166/ΕΕ, τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 27 Μαΐου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 206 της 8.8.2009, σ. 1.
   
      (2)  Απόφαση 2011/166/ΕΕ της Επιτροπής, της 17ης Μαρτίου 2011, σχετικά με την ίδρυση της ΚΕΕΥ-SHARE (ΕΕ L 71 της 18.3.2011, σ. 20).
   
      ΠΑΡΑΡΤΗΜΑ
      Το καταστατικό της ΚΕΕΥ-SHARE τροποποιείται ως εξής:
      
                  1.
               
               
                  Στο άρθρο 11, η παράγραφος 2 αντικαθίσταται από το ακόλουθο κείμενο:
                  «2.   Η ΚΕΕΥ-SHARE έχει την κυριότητα επί της στατιστικής έρευνας και όλων των δεδομένων της, στα οποία συμπεριλαμβάνονται οι προσθήκες που έχουν πιστοποιηθεί από τη SHARE, τα μεταδεδομένα, τα παραδεδομένα και όλα τα αρχεία με διευθύνσεις και συνδέσμους, και είναι ο κάτοχος όλων των δικαιωμάτων διανοητικής ιδιοκτησίας που προκύπτουν από τη σύσταση και τη διεξαγωγή της στατιστικής έρευνας.».
               
            
                  2.
               
               
                  Στο άρθρο 12, η παράγραφος 1 αντικαθίσταται από το ακόλουθο κείμενο:
                  «1.   Η ΚΕΕΥ-SHARE διανέμει χωρίς καθυστέρηση τα συλλεγόμενα δεδομένα στην επιστημονική κοινότητα, μετά από καθαρισμό, υποκατάσταση (imputation) και τεκμηρίωση των δεδομένων και αφού λάβει υπόψη το διεθνές και το εθνικό δίκαιο περί προστασίας του ιδιωτικού απορρήτου.».
               
            
                  3.
               
               
                  Το άρθρο 13 τροποποιείται ως εξής:
                  
                              α)
                           
                           
                              η παράγραφος 4 αντικαθίσταται από το ακόλουθο κείμενο:
                              «4.   Οι φοροαπαλλαγές βάσει του άρθρου 143 παράγραφος 1 στοιχείο ζ) και του άρθρου 151 παράγραφος 1 στοιχείο β) της οδηγίας 2006/112/ΕΚ και σύμφωνα με τα άρθρα 50 και 51 του εκτελεστικού κανονισμού (ΕΕ) αριθ. 282/2011 του Συμβουλίου (1) ισχύουν για την προμήθεια αγαθών και υπηρεσιών που προορίζονται για επίσημη χρήση από την ΚΕΕΥ-SHARE, τα οποία προμηθεύεται και πληρώνει η ίδια και για τα οποία ο προς απόδοση ΦΠΑ υπερβαίνει το συνολικό ποσό των 25 ευρώ ανά τιμολόγιο. Οι εν λόγω απαλλαγές δεν ισχύουν για τις συμβάσεις προμηθειών που συνάπτουν μεμονωμένα μέλη.
                              Ωστόσο, οι διατάξεις του πρώτου εδαφίου εφαρμόζονται κατά τρόπο ώστε να μην προκαλείται στρέβλωση του ανταγωνισμού.
                              
                                 (1)  ΕΕ L 77 της 23.3.2011, σ. 1.»·"
						
                           
                        
                              β)
                           
                           
                              προστίθενται οι ακόλουθες παράγραφοι 5 και 6:
                              «5.   Για τα υποκείμενα σε ειδικό φόρο κατανάλωσης προϊόντα που ορίζονται στο άρθρο 1 παράγραφος 1 στοιχεία β) και γ) της οδηγίας 2008/118/ΕΚ του Συμβουλίου (2), επιτρέπεται να χορηγείται απαλλαγή από την καταβολή του ειδικού φόρου κατανάλωσης, σύμφωνα με το άρθρο 12 παράγραφος 1 στοιχείο β) της ίδιας οδηγίας, υπό την προϋπόθεση ότι τα εν λόγω υποκείμενα σε ειδικό φόρο κατανάλωσης προϊόντα προορίζονται αποκλειστικά για επίσημη χρήση από την ΚΕΕΥ-SHARE, η οποία και τα προμηθεύεται και τα πληρώνει.
                              Δεν χορηγείται απαλλαγή από την καταβολή των ειδικών φόρων κατανάλωσης για υποκείμενα σε ειδικό φόρο κατανάλωσης προϊόντα που προορίζονται για προσωπική χρήση των υπαλλήλων της ΚΕΕΥ-SHARE ή τρίτων.
                              6.   Φόροι που έχουν καταβληθεί για ενεργειακά προϊόντα και ηλεκτρική ενέργεια, όπως αυτά ορίζονται στο άρθρο 1 παράγραφος 1 στοιχείο α) της οδηγίας 2008/118/ΕΚ, επιτρέπεται να επιστρέφονται σύμφωνα με το άρθρο 12 παράγραφος 1 στοιχείο β) και παράγραφος 2 της ίδιας οδηγίας, υπό την προϋπόθεση ότι τα εν λόγω ενεργειακά προϊόντα και ηλεκτρική ενέργεια προορίζονται αποκλειστικά για επίσημη χρήση από την ΚΕΕΥ-SHARE, η οποία και τα προμηθεύεται και τα πληρώνει, και ότι το ύψος του φόρου υπερβαίνει το συνολικό ποσό των 25 ευρώ ανά τιμολόγιο.
                              Δεν χορηγείται φοροαπαλλαγή για ενεργειακά προϊόντα ή ηλεκτρική ενέργεια που προορίζονται για προσωπική χρήση των υπαλλήλων της ΚΕΕΥ-SHARE ή τρίτων.
                              
                                 (2)  ΕΕ L 9 της 14.1.2009, σ. 12.»."